C 214/34
RO
Jurnalul Oficial al Uniunii Europene
16.6.2023
Miercuri, 18 ianuarie 2023
25. subliniază rolurile strategice pe care le joacă cooperarea culturală internațională și diplomația culturală din cadrul politicii externe a UE, în consolidarea relațiilor cu țările partenere, promovarea valorilor democratice ale UE, protejarea patrimoniului cultural în străinătate, încurajarea dialogului intercultural, mobilitatea artiștilor și a profesioniștilor din domeniul culturii, prevenirea conflictelor, combaterea dezinformării și a ingerinței străine în țările terțe și în combaterea traficului ilicit, a jefuirii și a distrugerii bunurilor culturale; solicită consolidarea diplomației culturale a UE prin integrarea culturii ca pilon strategic al acțiunii externe a Uniunii și prin dezvoltarea unui instrument al UE care să integreze aspectele culturale ale Uniunii la nivel mondial și să promoveze relațiile culturale internaționale bazate pe cooperare și cocreare culturală, cu implicarea activă a societății civile și a sectoarelor culturale ale țărilor terțe; subliniază că acest instrument ar putea furniza asistență din partea UE pentru consolidarea capacităților și asistență financiară sectoarelor culturale, creative și inovatoare ale societății civile din țările terțe; sprijină includerea culturii în toate acordurile bilaterale și multilaterale actuale și viitoare, cu respectarea angajamentelor asumate în cadrul Convenției UNESCO asupra protecției și promovării diversității expresiilor culturale;
26. subliniază că crizele geopolitice și umanitare mondiale demonstrează necesitatea ca UE să obțină informații credibile și directe despre amenințările externe actuale și posibile la adresa UE, pentru a putea reacționa rapid și eficient, precum și pentru a-și proteja mai bine interesele în străinătate; solicită consolidarea Centrului de situații și de analiză a informațiilor al UE și a Centrului de răspuns în caz de criză al SEAE prin sporirea resurselor și a capacităților;
27. subliniază că trebuie să se definească în mod clar competențele VP/ÎR, ale Președintelui Comisiei și ale Președintelui Consiliului European, întrucât cadrul de reglementare actual prevăzut de tratate și de acordurile interinstituționale privind reprezentarea externă a UE în străinătate este neclar cu privire la competențele fiecărui rol instituțional; consideră că această lipsă de claritate poate conduce la o anumită suprapunere a acțiunii externe a UE sau poate crea confuzie în rândul omologilor și/sau interlocutorilor UE din întreaga lume în relațiile lor cu Uniunea;
Operaționalizarea autonomiei strategice
28. subliniază că războiul de agresiune al Rusiei împotriva Ucrainei, distrugerile grave și masive, crimele de război și încălcările intenționate ale drepturilor omului și ale normelor fundamentale ale dreptului internațional de către Federația Rusă au evidențiat necesitatea unei prezențe și acțiuni a UE mai puternice, mai ambițioase, mai credibile, strategice și unificate pe scena mondială; scoate în evidență că UE trebuie să își definească mai viguros propriile obiective strategice, așa cum sunt prevăzute în Busola strategică, și să dezvolte capacitățile și mecanismele de îndeplinire a lor, lucrând atât în mod autonom, cât și în strânsă cooperare cu parteneri care împărtășesc aceeași viziune; este de părere că recâștigarea tuturor teritoriilor ocupate ale Ucrainei, salvgardarea independenței, suveranității și integrității teritoriale a acesteia, finalizarea rapidă a procedurii juridice de confiscare a activelor înghețate prin sancțiuni, precum și aducerea în fața justiției la nivel internațional a autorilor infracțiunilor, inclusiv a lui Vladimir Putin și a principalilor lideri militari și civili ai Federației Ruse, ar trebui să fie considerate un obiectiv al politicii UE față de Ucraina;
29. reamintește că UE va deveni un actor diplomatic și de securitate eficace doar prin acțiuni ferme, și că UE își va spori suveranitatea și solidaritatea strategică numai prin măsuri, politici, bugete și angajamente concrete;
30.
se bucură de schimbarea de abordare a statelor membre, ceea ce înseamnă o evoluție către o autonomie strategică sporită a UE prin punerea rapidă în aplicare a principalelor acțiuni prevăzute în Declarația de la Versailles și în Busola strategică; ia act de faptul că acestea evidențiază necesitatea de a consolida capabilitățile de apărare ale UE și ale statelor membre și de a contribui în mod pozitiv la securitatea europeană, transatlantică și mondială, în strânsă colaborare, complementaritate și coordonare cu NATO, atunci când este relevant pentru UE, mai ales în procesul de creare a unei autonomii strategice mai mari a UE;
31. salută adoptarea, la 10 ianuarie 2023, a celei de a treia declarații comune privind cooperarea UE-NATO; îndeamnă Uniunea și acele state membre care sunt și aliați ai NATO să garanteze punerea în aplicare coerentă a obiectivelor și priorităților evidențiate în Busola strategică, în Conceptul strategic al NATO și în cea de a treia declarație comună; subliniază că aceste procese strategice din cadrul NATO și al UE oferă o oportunitate unică de a ne intensifica și mai mult consultările și cooperarea pentru a consolida securitatea cetățenilor noștri și pentru a promova pacea și stabilitatea în zona euro-atlantică și dincolo de aceasta;